BRATISLAVA. Prezidentka Zuzana Čaputová vo štvrtok vymenovala 27 nových vysokoškolských profesorov. Vymenúvacie dekréty im odovzdala v Prezidentskom paláci.
Počas príhovoru novovymenovaným profesorom uviedla, že ešte hádam nikdy nebolo spoločenské uznanie faktu, že investície do vzdelania a do vedy nie sú mrhaním prostriedkov, také silné, ako je teraz.Súvisiaci článokČítajte
"S podporou spoločnosti sa môže akademické prostredie pokúsiť o to, aby naše špičkové pracoviská už neboli iba dielom a zásluhou jednotlivcov, ale boli dôsledkom premysleného systému," uviedla hlava štátu. Ten sa môže podľa nej stať skutočnosťou aj vďaka tomu, že prostriedky na jeho budovanie môžeme čerpať z plánu obnovy.
"Máme teraz vzácnu príležitosť, aby sme v najbližšom období zrevitalizovali celý náš vzdelávací systém a v rámci toho reformovali aj naše univerzity a vysoké školy. V tomto smere sa spolieham aj na váš vklad a prínos, lebo lepšie ako ktokoľvek iný viete o možnostiach a cestách, ako pozdvihnúť naše vzdelávanie a vedu na vyššiu úroveň," povedala prezidentka.
Profesorov požiadala, aby svoj dnešný úspech nepovažovali za zavŕšenie svojho akademického pôsobenia, ale za jeho nový, ešte významnejší začiatok.
"Za začiatok etapy, v ktorej budete spoločnosti odovzdávať všetko, čím teraz disponujete. Vďaka vášmu vzdelaniu, vedeckým schopnostiam, kreativite a skúsenostiam môžete vychovávať, kultivovať a inšpirovať našu mladú vysokoškolskú generáciu, aby v čase, ktorý príde, prevzala zodpovednosť za úspešný vývoj našej krajiny," povedala v príhovore.
Tvrdí, že ak chce byť Slovensko prosperujúcim štátom, vzdelanie a veda musia pri tom zohrať kľúčovú rolu.
"S novou silou sme sa o tom presvedčili v čase pandémie. Keď na nás doľahla koronakríza, triezvo uvažujúca verejnosť pochopila, že cesta k jej prekonaniu vedie len cez vedu. Aj ľudia, ktorí nedoceňovali význam a postavenie vedy v živote spoločnosti, boli konfrontovaní s faktom, že bez nej a bez uplatňovania vedeckých a racionálnych prístupov nie je možné zvládnuť pandemickú situáciu," dodala Čaputová.
Zoznam vymenovaných profesorov (odbor)
- Michal Frivaldský, silnoprúdová elektrotechnika
- Robert Grega, časti a mechanizmy strojov
- Marta Habánová, výživa
- Iveta Herichová, fyziológia živočíchov
- Zuzana Hlaváčová, mechanizácia poľnohospodárskej a lesníckej výroby
- Juraj Jablonický, dopravné stroje a zariadenia
- Vladimír Jančárik, teoretická elektrotechnika
- Tatiana Kimáková, verejné zdravotníctvo
- Miloslav Kopecký, inžinierske konštrukcie a dopravné stavby
- Maroš Korenko, strojárske technológie a materiály
- Mária Kožurková, biochémia
- Dušan Kudelas, získavanie a spracovanie zemských zdrojov
- Jozef Kuľka, dopravné stroje a zariadenia
- Judita Lidiková, spracovanie poľnohospodárskych produktov
- Želmíra Macejová, vnútorné choroby
- Michal Masaryk, energetické stroje a zariadenia
- Zlatica Muchová, krajinárstvo
- Alena Očkajová, technológia spracovania dreva
- Daniel Pinďák, chirurgia
- Roman Réh, technológia spracovania dreva
- Martin Sabol, geológia
- Pavol Švorc, normálna a patologická fyziológia
- Tomáš Tóth, biológia
- Silvia Vilčeková, pozemné stavby
- Jozef Záhumenský, gynekológia a pôrodníctvo
- Jana Žiarovská, biológia
- Miroslav Žitňák, mechanizácia poľnohospodárskej a lesníckej výroby